મોટાભાગની ખાનગી શાળા નેતાઓની છે. નેતાઓએ શાળાઓને ધંધાની હાટડી બનાવી દીધી છે. વાલીઓને લૂંટાય તેટલા લૂંટી લેવાના. અનેક જાતના બહાને ફી લેવાની. તેની સામે શિક્ષકો તરીકે નવા નિશાળિયા કરતાંય નબળા બેકાર લોકોને રાખવાના. ક્યાંય નોકરી ના મળી હોય અને બેકાર હોય તેવા યુવાનોને બહુ મામૂલી પગાર આપીને નોકરીએ રખાય છે. થોડી વધારે આવકની લાલચે ગૃહિણીઓને નોકરીએ રખાય છે. પાંચ સાત કે દસ હજારનો પગાર આવા શિક્ષકોને અપાય છે, જે ભાગ્યે જ સારું શિક્ષણ બાળકોને આપી શકે છે.આવા સંજોગોમાં NEETની પરીક્ષાને કારણે પણ શિક્ષણના ખાનગીકરણને જ પ્રોત્સાહન મળવાનું હોય તો પરીક્ષાનો બોજ દૂર કરવાનો મૂળ હેતુ માર્યો જશે એમ ઘણાને લાગશે. ઘણા એમ કહે છે કે પરીક્ષાનો બોજ અને ટેન્શન ઓછું થશે, પણ શિક્ષણનું ખાનગીકરણ વધશે તે નુકસાન સાથે થવાનું જ છે.